Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 1 Pv 125/13/4404	Nové Zámky, 28.11.2013
EEČ : 2-33-168-2013

U Z N E S E N I E

Trestná vec:	obvinená XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Nové Zámky
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 12. februára 2013 o 07.30 h rozbila sklenenú výplň vchodových dverí predajne potravín „XXXXX“ v obci XXXXX číslo 149, takto vnikla do tejto predajne, kde odcudzila a skonzumovala 0,2 litra destilátu Hruška, jeden dezert Milka cristelo, otvorila jeden balíček cigariet značky Rotmans, poškodila pritom jednu fľašu vína Dračia krv, 3 kusy horčice, 2 kusy polohrubej múky, 2 žuvačky ORBIT, 5 kusov piva Radler grepp, 1 kus Bažant 12°, 1 kus Bažant 10°, 2 kusy Bažanta čierneho a 12 kg zemiakov, čím spôsobila poškodenej XXXXX škodu vo výške 30.09 €.

lebo obvinený nebol v čase činu pre nepríčetnosť trestne zodpovedný

Odôvodnenie:
	Po oznámení inkriminovaného skutku policajti Okresného riaditeľstva PZ Nové Zámky, Odboru poriadkovej polície, Obvodného oddelenia PZ Štúrovo vykonali ohliadku miesta činu.
	Poverená príslušníčka Okresného riaditeľstva PZ Nové Zámky, Odboru poriadkovej polície, Obvodného oddelenia PZ Štúrovo svojím uznesením ČVS: ORP-173/ŠT-NZ-2013 zo dňa 12.02.2013 podľa § 199 odsek 1 Trestného poriadku začala trestné stíhanie a súčasne podľa § 206 odsek 1 Trestného poriadku vzniesla obvinenie XXXXX pre prečin krádeže podľa § 212 odsek 2 písmeno a) Trestného zákona, ktorého sa dopustila tak, že dňa 12.02.2013 o 07.30 h rozbila sklenenú výplň vchodových dverí predajne potravín „XXXXX“ v obci XXXXX číslo 149, takto vnikla do tejto predajne, kde odcudzila a skonzumovala 0,2 litra destilátu Hruška, jeden dezert Milka cristelo, otvorila jeden balíček cigariet značky Rotmans, čím spôsobila poškodenej XXXXX škodu vo výške 110,- €.
	V priebehu skráteného vyšetrovania poverená príslušníčka PZ vypočula obvinenú XXXXX, poškodenú XXXXX, svedkov práp. XXXXX a práp. XXXXX.
	Obvinená XXXXX pri svojom výsluchu po zákonnom poučení odmietla vypovedať. Poškodená XXXXX, svedkovia práp. XXXXX a práp. XXXXX popísali okolnosti, za ktorých pristihli obvinenú XXXXX na mieste činu.
	Sudkyňa Okresného súdu Nové Zámky pod značkou 12Tp 210/13 dňa 06.05.2013 podľa § 148 odsek 2 Trestného poriadku vydala príkaz na vyšetrenie duševného stavu obvinenej XXXXX. Na základe tohto príkazu poverený príslušník PZ svojím uznesením z 14.05.2013 podľa § 142 odsek 1 Trestného poriadku pribral znalcov z odboru psychiatrie a psychológie XXXXX a XXXXX Títo znalci dňa 05.06.2013 vypracovali svoj znalecký posudok. Podľa jeho záverov obvinená v čase konania trpela duševnou poruchou, a to schizoafektívnou poruchou a poruchami správania pri užití alkoholu s prechodom do závislosti. V čase vypracovania posudku trpela schizoafektívnou poruchou, ktorá je aktuálne v sociálnej remisii pri komplexnej liečbe. Je to ochorenie chronického charakteru.
	V čase predmetného konania boli ovládacie schopnosti obvinenej pod vplyvom uvedenej duševnej poruchy prakticky vymiznuté. Jej rozpoznávacie schopnosti boli významne znížené, nie však vymiznuté.
	Obvinená v súčasnosti absolvuje ochranné ústavné liečenie, čomu sa plne podrobuje a jej klinický stav je v sociálnej remisii. Keďže ide o chronické ochorenie, navrhujú jej ochranné liečenie ambulantnou formou.
	Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Týmto mojím uznesením nie je dotknuté právo poškodenej na uplatnenie svojho nároku na náhradu spôsobenej škody v občianskoprávnom konaní.
	V prípade právoplatnosti tohto uznesenia podám Okresnému súdu Nové Zámky návrh na uloženie ochranného ambulantného psychiatrického liečenia obvinenej.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Vízi
prokurátor